CELEX: 32015R1886
Language: ro
Date: 2015-10-20 00:00:00
Title: Regulamentul (UE) 2015/1886 al Comisiei din 20 octombrie 2015 de refuzare a autorizării anumitor mențiuni de sănătate asociate alimentelor, care se referă la dezvoltarea și la sănătatea copiilor (Text cu relevanță pentru SEE)

21.10.2015   
            
            
               RO
            
            
               Jurnalul Oficial al Uniunii Europene
            
            
               L 276/52
            
         REGULAMENTUL (UE) 2015/1886 AL COMISIEI
   din 20 octombrie 2015
   de refuzare a autorizării anumitor mențiuni de sănătate asociate alimentelor, care se referă la dezvoltarea și la sănătatea copiilor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (1), în special articolul 17 alineatul (3),
   întrucât:
   
               (1)
            
            
               În temeiul Regulamentului (CE) nr. 1924/2006, mențiunile de sănătate asociate alimentelor sunt interzise, cu excepția cazului în care sunt autorizate de Comisie în conformitate cu regulamentul respectiv și sunt incluse într-o listă cu mențiuni permise.
            
         
               (2)
            
            
               Regulamentul (CE) nr. 1924/2006 prevede, de asemenea, că cererile de autorizare a mențiunilor de sănătate pot fi trimise de către operatorii din sectorul alimentar autorității naționale competente a unui stat membru. Autoritatea națională competentă trebuie să transmită cererile valabile Autorității Europene pentru Siguranța Alimentară (EFSA), denumită în continuare „autoritatea”.
            
         
               (3)
            
            
               După primirea unei cereri, autoritatea trebuie să informeze, fără întârziere, celelalte state membre și Comisia și să emită un aviz cu privire la mențiunea de sănătate respectivă.
            
         
               (4)
            
            
               Comisia trebuie să decidă cu privire la autorizarea mențiunilor de sănătate, ținând seama de avizul emis de autoritate.
            
         
               (5)
            
            
               Ca urmare a unei cereri din partea Specialised Nutrition Europe [anterior European Dietetic Food Industry Association (Asociația europeană a industriei alimentelor dietetice)], transmisă în temeiul articolului 14 alineatul (1) litera (b) din Regulamentul (CE) nr. 1924/2006, autorității i s-a solicitat să emită un aviz cu privire la o mențiune de sănătate care se referea la relația dintre „oligo- și polizaharide nedigerabile, incluzând galactooligozaharide, oligofructoză, polifructoză și inulină” și „creșterea absorbției calciului” [întrebarea nr. EFSA-Q-2008-140 (2)]. Mențiunea propusă de solicitant a fost formulată, printre altele, după cum urmează: „Conținând oligo- și/sau polizaharide nedigerabile pentru a stimula absorbția calciului”.
            
         
               (6)
            
            
               Pe baza datelor prezentate, autoritatea a concluzionat în avizul ei, primit de Comisie și de statele membre la data de 19 noiembrie 2014, că nu se poate stabili o relație cauză-efect între consumul de „oligo- și polizaharide nedigerabile, incluzând galactooligozaharide, oligofructoză, polifructoză și inulină” și un efect fiziologic benefic. În „particular, potrivit opiniei autorității, componentele alimentare”oligo- și polizaharide nedigerabile, incluzând galactooligozaharide, oligofructoză, polifructoză și inulină nu au fost caracterizate în mod suficient. În consecință, având în vedere că mențiunea nu îndeplinește cerințele Regulamentului (CE) nr. 1924/2006, ea nu ar trebui autorizată.
            
         
               (7)
            
            
               Ca urmare a unei cereri din partea Specialised Nutrition Europe, transmisă în temeiul articolului 14 alineatul (1) litera (b) din Regulamentul (CE) nr. 1924/2006, autorității i s-a solicitat să emită un aviz cu privire la o mențiune de sănătate referitoare la relația dintre beta-galactozidaza din Streptococcus thermophilus și reducerea disconfortului gastrointestinal [întrebarea nr. EFSA-Q-2008-148 (3)]. Mențiunea propusă de solicitant a fost formulată, printre altele, după cum urmează: „Lactază pentru o digestie confortabilă”.
            
         
               (8)
            
            
               Pe baza datelor prezentate, autoritatea a concluzionat în avizul ei, primit de Comisie și de statele membre la data de 9 octombrie 2014, că nu a fost stabilită o relație cauză-efect între consumul de beta-galactozidază, produsă de Streptococcus thermophilus (ulterior inactivat) în cursul fermentării unui preparat pentru sugari, și reducerea disconfortului gastrointestinal. În consecință, având în vedere că mențiunea nu îndeplinește cerințele Regulamentului (CE) nr. 1924/2006, ea nu ar trebui autorizată.
            
         
               (9)
            
            
               Ca urmare a unei cereri din partea Specialised Nutrition Europe, transmisă în temeiul articolului 14 alineatul (1) litera (b) din Regulamentul (CE) nr. 1924/2006, autorității i s-a solicitat să emită un aviz cu privire la o mențiune de sănătate referitoare la relația dintre prune și contribuția la funcționarea normală a intestinului [întrebarea nr. EFSA-Q-2008-193 (4)]. Mențiunea propusă de solicitant a fost formulată, printre altele, după cum urmează: „prunele uscate pot contribui la funcționarea normală a intestinului”.
            
         
               (10)
            
            
               Pe baza datelor prezentate, autoritatea a concluzionat în avizul ei, primit de Comisie și de statele membre la data de 19 noiembrie 2014, că nu a fost stabilită o relație cauză-efect între consumul de prune și contribuția la funcționarea normală a intestinului fără apariția diareei la sugari și copii mici, cu vârste cuprinse între șase luni și trei ani. În particular, autoritatea a remarcat că solicitantul nu a pus la dispoziție niciun studiu în care se investighează efectul prunelor asupra funcționării intestinului sugarilor și copiilor cu vârste mici. În consecință, având în vedere că mențiunea nu îndeplinește cerințele Regulamentului (CE) nr. 1924/2006, ea nu ar trebui autorizată.
            
         
               (11)
            
            
               În conformitate cu articolul 28 alineatul (6) din Regulamentul (CE) nr. 1924/2006, mențiunile de sănătate la care se face referire la articolul 14 alineatul (1) litera (b) din regulamentul respectiv și neautorizate printr-o decizie în temeiul articolului 17 alineatul (3) din regulamentul respectiv pot fi utilizate în continuare timp de șase luni de la adoptarea deciziei respective, cu condiția ca cererea de autorizare să fi fost prezentată înainte de 19 ianuarie 2008. În consecință, având în vedere că mențiunile de sănătate cuprinse în anexa la prezentul regulament îndeplinesc condițiile respective, perioada de tranziție prevăzută la articolul 28 alineatul (6) din Regulamentul (CE) nr. 1924/2006 ar trebui să se aplice.
            
         
               (12)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   (1)   Mențiunile de sănătate cuprinse în anexa la prezentul regulament nu se includ în lista Uniunii cu mențiuni permise, astfel cum se prevede la articolul 14 alineatul (1) din Regulamentul (CE) nr. 1924/2006.
   (2)   Cu toate acestea, mențiunile de sănătate la care se face referire la alineatul (1) utilizate înainte de intrarea în vigoare a prezentului regulament pot continua să fie utilizate timp de maximum șase luni de la intrarea în vigoare a prezentului regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 octombrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 404, 30.12.2006, p. 9.
   
      (2)  EFSA Journal 2014;12(11):3889.
   
      (3)  EFSA Journal 2014;12(10):3841.
   
      (4)  EFSA Journal 2014;12(11):3892.
   
      ANEXĂ
      
         Mențiuni de sănătate respinse
      
      
                  Cerere – dispoziții relevante din Regulamentul (CE) nr. 1924/2006
               
               
                  Nutrient, substanță, aliment sau categorie de alimente
               
               
                  Mențiune
               
               
                  Trimitere la avizul EFSA
               
            
                  Articolul 14 alineatul (1) litera (b): mențiune de sănătate referitoare la dezvoltarea și la sănătatea copiilor
               
               
                  Oligo- și polizaharide nedigerabile incluzând galactooligozaharide, oligofructoză, polifructoză și inulină
               
               
                  Conține oligo- și polizaharide nedigerabile pentru a stimula absorbția calciului
               
               
                  Q-2008-140
               
            
                  Articolul 14 alineatul (1) litera (b): mențiune de sănătate referitoare la dezvoltarea și la sănătatea copiilor
               
               
                  Beta-galactozidază din Streptococcus thermophilus
                  
               
               
                  Lactază pentru digestie confortabilă
               
               
                  Q-2008-148
               
            
                  Articolul 14 alineatul (1) litera (b): mențiune de sănătate referitoare la dezvoltarea și la sănătatea copiilor
               
               
                  Prune
               
               
                  Prunele uscate pot contribui la funcționarea normală a intestinelor
               
               
                  Q-2008-193